คลังโยก‘สุภา’พ้นจำนำข้าว
สลับไปดูแลงานแม่บ้านแทนพงษ์ภาณุ&#8216;กิตติรัตน์ทนุศักดิ์&#8217;ยันทำได้ตามปกติ
28 พ.ค. 2556

สลับไปดูแลงานแม่บ้านแทนพงษ์ภาณุ‘กิตติรัตน์ทนุศักดิ์’ยันทำได้ตามปกติ
ตามโผ! ปลัดคลังโยก “สุภา” เป็นแม่บ้าน พ้นดูแลจำนำข้าวที่ขาดทุน 3 แสนล้าน การเมืองยันทำได้ปกติ 
นายอารีพงศ์ ภู่ชอุ่ม ปลัดกระทรวงการคลัง เปิดเผยว่า ได้ลงนามคำสั่งสลับหน้าที่การทำงานของ น.ส.สุภา ปิยะจิตติ รองปลัดกระทรวงการคลัง หัวหน้ากลุ่มรายจ่ายและหนี้สิน ดูแลงานของกรมบัญชีกลางและสำนักงานหนี้สาธารณะ กับนายพงษ์ภาณุ เศวตรุนทร์ รองปลัดกระทรวงการคลัง ที่ดูแลงานด้านบริหาร เพื่อความเหมาะสมในการทำงาน ซึ่งไม่ได้เกี่ยวกับปัญหาโครงการรับจำนำข้าวที่ น.ส.สุภา เป็นประธานกรรมการปิดบัญชีอยู่ ซึ่งที่ผ่านมา น.ส.สุภา ได้รายงานความคืบหน้าการปิดบัญชีมาตลอด แต่ผลขาดทุนเป็นอย่างไรไม่สามารถเปิดเผยได้
สำหรับการเป็นประธานปิดบัญชีโครงการรับจำนำข้าวของ น.ส.สุภา จะเป็นต่อไปหรือไม่ ต้องไปดูอีกครั้งว่าเป็นกรรมการโดยตำแหน่ง หรือเป็นการแต่งตั้งจากคณะกรรมการที่เกี่ยวข้องกับข้าว
นายอารีพงศ์ กล่าวว่า หน้าที่ใหม่ของ น.ส.สุภา จะให้ไปดูเรื่องธรรมาภิบาลของกระทรวงการคลัง เรื่องการจัดซื้อจัดจ้างให้เกิดความโปร่งใส และประสานกับภาคเอกชนในเรื่องการปราบปรามทุจริตคอร์รัปชั่น ซึ่งจะทำให้เป็นระบบมากกว่าที่ผ่านมา
แหล่งข่าวกระทรวงการคลัง เปิดเผยว่า ฝ่ายการเมืองจะย้าย น.ส.สุภา ไปนั่งเป็นผู้ตรวจราชการกระทรวงการคลังที่ว่างอยู่ เนื่องจากไม่พอใจการทำงานในฐานะประธานปิดบัญชีโครงการรับจำนำข้าวที่มีการเร่งทำงานจนพบว่า การรับจำนำข้าวปีแรกของรัฐบาลนี้ขาดทุนสูงถึง 2.63 แสนล้านบาท ซึ่งยังไม่รวมกับการรับจำนำปีที่ 2 ของรัฐบาลนี้ ที่คาดว่าจะขาดทุนไม่น้อยกว่าปีแรก สำหรับการรับจำนำข้าวในปีที่ 3 ของรัฐบาลนี้ก็กำลังมีปัญหาเงินไม่พอ เพราะรัฐบาลระบายข้าวไม่ได้ เนื่องจากรับจำนำราคาสูงกว่าราคาตลาดจำนวนมากและปัญหาค่าเงินบาทที่แข็งค่า ทำให้รัฐบาลขายข้าวขาดทุนเพิ่มขึ้น แต่ทำไม่ได้จึงย้ายไปดูแลงานแม่บ้านกระทรวง
นายกิตติรัตน์ ณ ระนอง รองนายกรัฐมนตรีและ รมว.คลัง ให้สัมภาษณ์กรณีการโยกย้ายรองการปลัดกระทรวงคลังที่เปิดเผยข้อมูลการปิดบัญชีโครงการจำนำข้าวที่คาดว่าจะขาดทุน 2 แสนล้านบาท ว่า รองปลัดกระทรวงการคลังมี 4 คน เป็นอำนาจหน้าที่ของปลัดกระทรวงการคลังสามารถสับเปลี่ยนหน้าที่ได้อยู่แล้ว 
“เรื่องนี้ไม่เกี่ยวข้องกับ ครม. ส่วนรองปลัดท่านนั้นทราบว่าดำรงตำแหน่งประธานในการปิดบัญชีโครงการรับจำนำข้าว ซึ่งหากย้ายการดูแลกรม แต่ไม่ได้เปลี่ยนแปลงการดูแลบัญชีก็ไม่มีผล แต่คงต้องไปสอบถามจากปลัดกระทรวงการคลังเอง” นายกิตติรัตน์ กล่าว
นายทนุศักดิ์ เล็กอุทัย รมช.คลัง กล่าวว่า อย่าไปยึดที่ตัวบุคคลให้ดูที่เนื้อหาสาระ